### | | | | --- | --- | | | | | --- | | **Teknik- og Miljøudvalget** 8. november 2018 Sagsnr. 710-2015-12955 Dok.nr. 710-2018-369910 Sagsbehandler DPLVSO | | 83.                 Projektforslag fra [adresse] for konvertering af Korsholm-Norring til fjernvarme - Åbent

###

|  |  |
| --- | --- |
| Tidl. politisk behandling | TM-U 5.4.18, pkt.32 |
| Forventet sagsgang | TM-U, høring, TM-U, BY |
| Lovgrundlag | Lov om varmeforsyning. Bekendtgørelse om godkendelse af projekter for kollektive varmeforsyningsanlæg samt Bekendtgørelse om tilslutning m.v. til kollektive varmeforsyningsanlæg |

###

**SAGENS INDHOLD**

Teknik- og Miljøudvalget skal i denne sag tage stilling til
et projektforslag fra [adresse] om fjernvarmeforsyning af [adresse] og
Norring sammen med et tilhørende projektforslag for indførelse af
tilslutningspligt for eksisterende og ny bebyggelse i projektområdet.

[adresse] har i september 2018 indsendt vedlagte
projektforslag, som er udarbejdet på kommunens foranledning i henhold til
Teknik- og Miljøudvalgets beslutning 5. april 2018.

Med endelig godkendelse af det samlede projekt, ændres
områdeafgrænsningen, så den del af projektområdet, der i dag er godkendt som
HMN [adresse] forsyningsområde, overgår til [adresse], der vil få
forsyningspligt i hele projektområdet.

**Projektområdet**

I projektområdet, der omfatter 133 eksisterende ejendomme,
foregår opvarmningen i dag ved naturgas eller ved hjælp af individuelle anlæg
som oliefyr, elvarme, varmepumper og fastbrændselsfyr. I varmegrundlaget er
også medregnet fem nye boligområder, hvoraf dog kun to er lokalplanlagt.
Hinnerup Fjernvarme har derfor også lavet følsomhedsberegninger for selskabs-
og samfundsøkonomien, såfremt de resterende boligområder ikke etableres. Det
samlede projektområde fremgår af side 6 i projektforslaget for
fjernvarmeforsyning af [adresse] og Norring.

Ved etablering af ledningsnet i [adresse] og Norring lægges
også en ledning til [adresse] eksisterende blokvarmecentral i
Foldby. Når og hvis fjernvarmeforsyningen udbredes til Foldby, kan blokvarmecentralen
nedlægges og forbrugerne, der er i dag er tilsluttet denne, vil i stedet kunne modtage
varme fra værket i Hinnerup.

**Tilslutningspligt**

Påbud om tilslutningspligt er en vigtig forudsætning for
projektets gennemførelse. Eksisterende bebyggelse, der pålægges
tilslutningspligt, vil få en frist på 9 år til at tilslutte sig fjernvarmen.
Hvis ejer inden for den 9-årige frist ønsker at ændre eller udskifte væsentlige
varmeinstallationer, vil kommunen kunne kræve ejendommen tilsluttet, også selv
om fristen på 9 år ikke er udløbet.

En del af projektområdet er omfattet af seks eksisterende
lokalplaner, der alle indeholder bestemmelser om tilslutningspligt til
kollektiv varmeforsyning for al ny bebyggelse. Med vedtagelse af
tilslutningspligt til [adresse], vil eksisterende ejendomme i disse
lokalplanområder også få 9 års frist til at tilslutte sig fjernvarmen.

Det skal bemærkes, at der med et nyt lovforslag er lagt op
til, at muligheden for at pålægge tilslutningspligt afskaffes fra 1. januar
2019, men at lovændringen ikke er vedtaget endnu.

**Fritagelse og dispensation**

Kommunen kan ikke kræve, at lavenergibyggeri og
eksisterende byggeri, der i forvejen er indrettet med blandt andet jordvarme,
træpillefyr, solvarmeanlæg og lignende, skal tilsluttes fjernvarme. Ejendomme
med elvarme kan, som udgangspunkt, heller ikke pålægges tilslutningspligt.
Kommunen skal give dispensation fra tilslutningspligten til de
folkepensionister, der søger om det.

Tilslutningsprojektet indeholder et kort resumé af det
samlede projekt samt oplysninger om de økonomiske konsekvenser for forbrugerne,
tidsfristen for tilslutning samt mulighederne for fritagelse og dispensation
fra tilslutningspligten.

Tilslutningsprojektet skal sendes i fire ugers høring ved
samtlige berørte grundejere, hvorefter Byrådet beslutter, om der skal indføres
tilslutningspligt til fjernvarme i projektområdet. Først herefter kan projektforslaget
for fjernvarmeforsyning af [adresse] og Norring godkendes endeligt.

Flere borgere har over for Hinnerup Fjernvarme givet udtryk
for, at de ønsker fjern-varmeforsyning. [adresse] regner derfor med,
at ca. 30 % ejendommene tilslutter sig i løbet af det første år, og at resten
af ejendommene vil være tilsluttet efter 9 år. For at sikre, at flest muligt potentielle
forbrugere tilslutter sig fjernvarme hurtigst muligt, vil [adresse]
give rabat på tilslutningsprisen under anlægsfasen.

Forudsat, at det samlede projekt godkendes endeligt i starten
af 2019, kan [adresse] etablere forsyningsledningerne inden
fyringssæsonen samme år.

**VURDERING**

På baggrund af oplysningerne i vedlagte projektforslag
vurderer Teknik og Kultur, at projektet som helhed er både samfundsøkonomisk og
miljømæssigt fordelagtigt.

Teknik og Kultur vurderer også, at det, for at understøtte
udbredelsen af fjernvarme, er fornuftigt at pålægge tilslutningspligt til
eksisterende og ny bebyggelse i [adresse] og Norring.

Projektforslagets beregninger viser, at der, over 20 år, er
et samfundsøkonomisk overskud på knap 1,2 mio. kr. ved valg af fjernvarme i
forhold til individuelle varmeforsyningsanlæg i området.

Projektet indebærer en investering for Hinnerup Fjernvarme
på godt 12,4 mio. kr. og vil, efter 20 år, bidrage med et selskabsøkonomisk
overskud til [adresse] på ca. 7,4 mio. kr.

Hvis der kun etableres fjernvarme til to af de fem nye
boligområder i [adresse] og Norring, reduceres det samfundsøkonomiske overskud
til 0,95 mio. kr., mens det selskabsøkonomiske overskud til [adresse]
reduceres til 5,8 mio. kr., begge set over 20 år.

Brugerøkonomiske beregninger viser, at den samlede årlige
varmeudgift inkl. låneydelser vil være ca. 350 kr. lavere ved installation af
fjernvarme i forhold til de eksisterende naturgaskedler og ca. 3.500 kr. lavere
end en luft-vand varmepumpe. Ved nybyggeri vil udgiften til hhv. fjernvarme og
individuel varmepumpe være næsten den samme, men fjernvarmeinstallationen vil
være stort set vedligeholdelsesfri og vil derfor sjældent give anledning til
store uforudsete udgifter.

Energi- og miljømæssige beregninger viser, at CO2-udledningen
fra varmeforsyningen af [adresse] og Norring vil blive reduceret med ca. 93 %,
hvis projektet gennemføres.

Teknik og Kultur vurderer, at hvis projektforslaget ikke
godkendes, vil det være nødvendigt at tage varmeforsyningen af de nye
udstykninger i [adresse] og Norring op til fornyet overvejelse, idet det ikke
vurderes hensigtsmæssigt med fortsat udbygning af fjernvarmen ved hjælp af
mindre flisfyrede blokvarmecentraler.

**ØKONOMI**

Til projektet forventer Hinnerup Fjernvarme i første omgang at
søge Favrskov Kommune om kommunegaranti for optagelse af lån i Kommunekredit på
godt 7,6 mio. kr., hvoraf der skal betales stiftelsesprovision til kommunen.
Der vil blive fremsendt særskilt ansøgning om kommunegaranti til behandling i
Byrådet.

Hvis Byrådet vedtager, at der skal indføres
tilslutningspligt til [adresse] i projektområdet, vil
tilslutningspligten blive tinglyst på alle de berørte matrikler. Forventet
udgift ca. 10.000 kr. i alt.

Ifølge lov om lån til betaling af ejendomsskatter, har
pensionister mulighed for at få lån fra kommunen til betaling af
tilslutningsafgiften, hvis deres ejendom pålægges tilslutningspligt til
kollektiv varmeforsyning. Det er blandt andet en betingelse, at de pågældende
ejere har en vis friværdi i ejendommen. De nærmere betingelser herfor kan ses
på kommunens hjemmeside [her](https://favrskov.dk/borger/flyt-byg-og-bolig/laan-til-betaling-af-ejendomsskat).

**INDDRAGELSE**

Teknik og Kultur vil i ultimo 2018 indkalde til borgermøde
om fjernvarme i [adresse] og Norring. Desuden vil borgerne i området fortsat
have mulighed for at deltage i energiprojektet ”Bedre Favrskov”, hvor de får
tilbudt et gratis energitjek af deres bolig. Både afholdelse af borgermøde samt
gennemførelse af energiprojektet ”Bedre Favrskov” sker i samarbejde med
Hinnerup Fjernvarme.

Projektforslaget har været sendt i høring ved HMN GasNet,
der har stillet spørgsmål til mange af de i projektforslaget anvendte
beregningsforudsætninger. Efter en længere korrespondance og afholdelse af møde
mellem parterne, har Hinnerup Fjernvarme indsendt et revideret
projektmateriale, som alle tal i denne sagsfremstilling baserer sig på.

HMN GasNet har herefter meddelt i vedlagte endelige
høringssvar, at de vurderer, at projektforslagets samfundsøkonomiske overskud på
1,2 mio.kr. ikke er tilstrækkelig robust.

[adresse] har derfor efterfølgende underbygget
projektets robusthed med vedlagte notat, der viser, at det samfundsøkonomiske
overskud øges til 1,5 mio. kr., når man tager i betragtning, at værkets nye
halmkedel allerede nu lever op til fremtidige emissionskrav. Hinnerup
Fjernvarme fastholder derudover de i beregningerne anvendte virkningsgrader for
både varmepumper og naturgaskedler, som Teknik og Kultur også vurderer som
værende rimelige.

**INDSTILLING**

Teknik- og kulturdirektøren indstiller til Teknik- og
Miljøudvalget:

1. At ”Tilslutningsprojekt vedr. fjernvarmeforsyning af [adresse] og
Norring” sendes i 4 ugers høring ved de berørte borgere i projektområdet

2. At ”Projektforslag for fjernvarmeforsyning af [adresse] og Norring” principgodkendes
med henblik på senere endelig godkendelse efter separat politisk behandling af
det tilhørende tilslutningsprojekt

**BESLUTNING**

**Bilag**

|  |  |
| --- | --- |
| Projektforslag for fjernvarmeforsyning af [adresse] og Norring | 710-2018-400314 |
| Tilslutningsprojekt for [adresse] og Norring | 710-2018-400315 |
| Endeligt høringssvar fra HMN GasNet | 710-2018-400313 |
| Notat vedr. høringssvar fra HMN GasNet | 710-2018-400322 |